London Calling
London Calling — პანკ-როკ ჯგუფ The Clash-ის მესამე სტუდიური ალბომი. დიდ ბრიტანეთში ის გამოიცა 1979 წლის 14 დეკემბერს, CBS Records-ზე, აშშ-ში კი — 1980 წლის იანვარში, Epic Records-ზე. ამ ალბომზე შესამჩნევი იყო ჯგუფის მუსიკალური სტილის ცვლილება. წინა ალბომებთან შედარებით, ის უფრო უხვად შეიცავდა სკას, პოპის, სოულის, ჯაზის, როკაბილისა და რეგის ელემენტებს. ალბომის ტექსტები ეხებოდა სოციალურ თემებს — უმუშევრობას, რასობრივ კონფლიქტს, ნარკოტიკების მოხმარებას და ზრდასრულობის პასუხისმგებლობას. ალბომმა მიიღო ძალიან დადებითი შეფასებები. როლინგ სტოუნის ყველა დროის 500 საუკეთესო ალბომის სიაში ის მერვე ადგილზე შევიდა. London Calling მოხვდა ბრიტანეთის ჩარტების ტოპ 10 ალბომში, მისი მთავარი სინგლი, London Calling კი — ტოპ 20 სინგლში. მსოფლიოში გაიყიდა ალბომის ორ მილიონზე მეტი ასლი და მან მიიღო პლატინის ალბომის სერტიფიკატი აშშ-ში.